“โทลล์เวย์” ปิดการขายหุ้นกู้ 7,000 ล้านบาท
&nbsp;โทลล์เวย์ ปลื้มผลตอบรับนักลงทุนสนใจลงทุนหุ้นกู้ของบริษัทฯ จำนวน 7,000 ล้านบาท โดยมีกำหนดการออกหุ้นกู้ในวันที่ 30 ธันวาคมนี้ เดินหน้ารีไฟแนนซ์หนี้ตามแผน ก่อนดันหุ้นเข้าจดทะเบียนในตลาดหลักทรัพย์ปี 2554
28 ธ.ค. 2553

โทลล์เวย์ ปลื้มผลตอบรับนักลงทุนสนใจลงทุนหุ้นกู้ของบริษัทฯ จำนวน 7,000 ล้านบาท โดยมีกำหนดการออกหุ้นกู้ในวันที่ 30 ธันวาคมนี้ เดินหน้ารีไฟแนนซ์หนี้ตามแผน ก่อนดันหุ้นเข้าจดทะเบียนในตลาดหลักทรัพย์ปี 2554
นายกรวุฒิ  ชิวปรีชา  รองกรรมการผู้จัดการ-ฝ่ายธุรกิจและการเงิน บริษัท ทางยกระดับดอนเมือง หรือโทลล์เวย์  เปิดเผยว่า  ยอดความต้องการของนักลงทุนสถาบันเพื่อจองซื้อหุ้นกู้ (Book Build) ของบริษัทฯ พบว่านักลงทุนแสดงความสนใจเข้ามามาก โดยมีอัตราดอกเบี้ยหุ้นกู้ในอัตราเฉลี่ยต่ำกว่า 5% มูลค่าที่เสนอขายวงเงินรวม 7,000 ล้านบาท อายุหุ้นกู้ 3-10 ปี อายุหุ้นกู้เฉลี่ย 5.5 ปี โดยมีธนาคารไทยพาณิชย์   เป็นผู้จัดจำหน่ายและรับประกันการจำหน่ายหุ้นกู้
นายกรวุฒิ กล่าวว่า ผลการตอบรับของนักลงทุนสถาบันสะท้อนให้เห็นถึงความเชื่อมั่นในตัวบริษัทฯ ซึ่งบริษัทฯ จะนำเงินที่ได้จากการเสนอขายหุ้นกู้พร้อมกับเงินสดในมือไปรีไฟแนนซ์หนี้เดิมกับสถาบันการเงินในวงเงินรวม 7,159 ล้านบาท ซึ่งจะเป็นการลดความเสี่ยงจากความผันผวนของอัตราดอกเบี้ยลอยตัวตามสัญญาสินเชื่อเดิมที่มีแนวโน้มปรับตัวเพิ่มขึ้นอย่างต่อเนื่องได้ในระยะยาว 
"การออกหุ้นกู้ในครั้งนี้ เป็นไปตามแผนธุรกิจและการเงินในการปรับโครงสร้างทางการเงินของบริษัทฯ ให้แข็งแกร่งและลดความผันผวนของอัตราดอกเบี้ยลอยตัวในอนาคต เพื่อเตรียมความพร้อมในการนำหุ้นสามัญเข้าจดทะเบียนในตลาดหลักทรัพย์แห่งประเทศไทยในอีก  1-2 ปีข้างหน้า”  นายกรวุฒิ กล่าว 
สำหรับผลการดำเนินงานของบริษัทฯ ได้เติบโตขึ้นอย่างต่อเนื่อง โดยงวด 9 เดือน ปี 2553 มีกำไรสุทธิ 361 ล้านบาท ซึ่งเป็นการฟื้นตัวภายหลังจากช่วงปี 2540-2550 ที่บริษัทฯ มีผลขาดทุนมาตลอด โดยเฉพาะในปี 2549 มีผลขาดทุนสะสมสูงถึง 5,600 ล้านบาท อย่างไรก็ตาม ในปัจจุบันบริษัทฯ สามารถล้างขาดทุนสะสมได้ทั้งหมดแล้วจากการลดทุนของผู้ถือหุ้นและผลการดำเนินงานที่ปรับตัวดีขึ้นอย่างต่อเนื่อง จนสามารถจ่ายเงินปันผลให้แก่ผู้ถือหุ้นได้เป็นครั้งแรกในปี 2553 สำหรับผลประกอบการในปี 2552 และหกเดือนแรกของปี 2553 
ปัจจุบันกลุ่มผู้ถือหุ้นหลักของบริษัทฯ ประกอบด้วยผู้ถือหุ้น 3 กลุ่ม คือ กลุ่มพานิชชีวะ ถือหุ้นในสัดส่วน 37% กลุ่มซีไอเอ็มบี 30% และกระทรวงการคลัง 25%  โดยสัญญาสัมปทานของบริษัทฯ จะครบอายุในปี 2577 
นายชัยวัฒน์ โควาวิสารัช ประธานกรรมการ บริษัท อวานการ์ด แคปปิตอล จำกัด ในฐานะที่ปรึกษาทางการเงินในการออกและเสนอขายหุ้นกู้ของบริษัทฯ กล่าวว่า อัตราดอกเบี้ยที่ระดับต่ำกว่า 5% ถือว่าเป็นอัตราที่เหมาะสมและเมื่อเทียบกับอันดับเครดิตของบริษัท ทางยกระดับดอนเมือง ซึ่งมีการจัดอันดับเครดิตโดย”ทริสเรทติ้ง”ที่ระดับ A- สะท้อนให้เห็นถึงฐานะการเงินของบริษัทฯ ที่แข็งแกร่ง โดยมีอายุสัมปทานระยะยาวและมีการกำหนดขั้นตอนและโครงสร้างราคาค่าผ่านทางที่ชัดเจน
นายพรเทพ ปันยารชุน ผู้จัดการผลิตภัณฑ์ตราสารหนี้ สายธุรกิจตลาดทุน ธนาคารไทยพาณิชย์ จำกัด (มหาชน) ในฐานะผู้จัดจำหน่ายและรับประกันการจำหน่ายหุ้นกู้ กล่าวว่า ธนาคารไทยพาณิชย์ขอขอบคุณบริษัท ทางยกระดับดอนเมือง ที่เลือกให้ธนาคารเป็นผู้จัดจำหน่ายหุ้นกู้ของบริษัทฯ ในครั้งนี้ ทำให้ธนาคารมีส่วนร่วมในการระดมทุนผ่านตลาดตราสารหนี้ซึ่งมีขนาดใหญ่อีกรายหนึ่งและถือว่าเป็นดีลใหญ่ที่ประสบผลสำเร็จปิดท้ายสิ้นปี 2553 นี้